*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*150. számú előterjesztés*

Bátaszék Város Önkormányzat Képviselő-testületének 2023. augusztus 30-án

15 órakor megtartandó ülésére

Döntés helyi egészségügyi infrastruktúra fejlesztésének tartalmára

|  |
| --- |
| **Előterjesztő:** Dr. Bozsolik Róbert polgármester  **Készítette:** Bozsolik Zoltán mb. városüzemeltetési irodavezető  **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  PG Bizottság: 2023. 08. 29. |

***Tisztelt Képviselő-testület!***

Bátaszék Város Önkormányzat Képviselő-testületének 152/2023.(VI.21.) önkormányzati határozatával elfogadta a Bátaszék, Kossuth u. 49. és Kossuth u. 54. szám alatti ingatlanokat érintő TOP-Plusz-3.3.2-21 feltételek szerinti helyi egészségügyi és szociális infrastruktúra fejlesztése érdekében támogatási kérelem benyújtását. A kérelem benyújtásához szükséges megalapozó dokumentumot egyeztetéseket, adatbekérések alapján a tervező elkészítette, mely az előterjesztés melléklete.

**Parkolók kialakítása**:

Kossuth L. u. 49. (Hrsz.: 1094.) szám alatti meglévő épületek bontását követően lehet kialakítani a parkolókat.

A parkoló egyenleg számítás alapján, a minimálisan kialakítandó parkolók száma 30 db személygépkocsi. Minden megkezdett 50 db parkoló után 1 db akadálymentes parkoló kialakítása szükséges.

A tervezett személygépkocsi parkolók száma 35 db és 1 db akadálymentes parkoló került kialakításra a területen.

Az északi oldalon három darab zöldfelület és három darab átjáró került kialakításra, egységesen kialakítva a parkolók közt. Az átjárókon keresztül közvetlen a parkolókból lehet megközelíteni a Kápolna utcát. Szintén ezen az északi oldal keleti végén került kialakításra az akadálymentes parkoló. A parkoló nyugati végén teljes szélességben zöldfelület kerül.

A déli oldalon a szomszédos épülettel teljes párhuzamában szintén zöldfelület kerül kialakításra.

A parkoló és a zöldfelület kiemelt szegélyt kapnak.

Megvilágítás:

A parkoló területén napelemes kandeláberek kerülnek kialakításra.

Burkolat:

A gépjárművek közlekedő sávjában térkő burkolat kerül kialakításra, a parkolóhelyek területén gyephézagos burkolat, ezzel is növelve a zöldfelület arányát. Az akadálymentes parkoló területén szilárd burkolat készül, ugyanúgy mint a gyalogos közlekedő sávban.

Csapadékvíz elvezetés:

A parkolók területén keletkező csapadékvizet folyókákon és víznyelőn keresztül be kell vezetni a Kossuth utcai zárt csapadékvíz csatornába.

A fenti kivitelezési munka (bontás költségét is magában foglalva) költsége bruttó 92 M Ft-ra becsülhető.

**Kossuth L. u. 54. (Hrsz.: 1174/1.) szám alatti meglévő épület fejlesztése**:

A hatályos építési övezeti előírás alapján - a beépítettség mértékének jelentős átlépése miatt - a meglévő állapot tovább nem bővíthető épületekkel és fedett kerékpár ill. babakocsi tárolóval sem.

A tervezett állapot a meglévő állapot felújításával és a meglévő épület energetikai korszerűsítését foglalja magába.

Az épület hossz szárny utcafronti részében lévő orvosi pihenőszoba megszűntetésre kerül, helyére a szárny keleti felében lévő orvosi rendelő kerül.

Az erre vonatkozó átalakítás úgy valósulna meg, hogy a meglévő betegfektető megmaradjon.

A 11-es számú helység fogorvosi rendelője a hossz szárny keleti végében kerülne elhelyezésre. Ennek oka, hogy jelenleg a fogorvosi rendelő alapterület nem megfelelő illetve nem rendelkezik röntgen géppel és annak használatára alkalmas helységgel.

Az épület keleti végében ezek a feltételek teljesülni tudnak. Az átalakítás oly módon történne, hogy az új fogorvosi rendelőnek közvetlen kapcsolata lenne egy röntgenfelvételek készítésére alkalmas helyiséggel. Továbbá a fogorvosi rendelőhöz közvetlen kapcsolódna egy raktáregység is.

Ez az átalakítás lehetővé tenné azt, hogy az épületben lévő másik fogorvosi rendelő is rendelkezne közvetlen kapcsolattal egy saját raktárral.

Ez a fajta átalakítás azt a célt is szolgálná, hogy a körzeti orvosi rendelőkhöz tartozó folyosószerű várótermet a fogorvosi rendelők várórészeivel fizikálisan leválasszuk a fertőzések elkerülése végett.

Az áthelyezésre kerülő fogorvosi rendelő helyére fizikoterápiás egység kerül.

A kereszt szárnyban lévő orvosi rendelő funkciójában nem változna.

Az épületegység teljes egészében új gépészeti fűtési rendszer kerül kiépítésre, továbbá az átalakítás a belső felületek cseréjét és felületkezelést is érinti.

Az épület utcafronti épületrészeinek fűtése továbbra is a két darab földgázüzemű kazánnal tervezett, acélcsöves radiátoros rendszerrel egy-egy központi szabályozóval. A helyiségekbe elektromos energiával működő infrapanelek beépítése javasolt.

A belső udvar és a kapubehajtó töredezett beton burkolata elbontásra kerülne, helyette új térburkolat zárt csapadékelvezető rendszerrel kerülne kialakításra.

A keresztszárnyhoz tartozó akadálymentes rámpa elbontásra kerül a rossz – jogszabálynak nem megfelelő lejtés - kialakítás miatt. Az említett épületrész keleti homlokzatán az elbontásra kerülő rámpához tartozó bejárati ajtó elbontásra kerül, helyére új tűzgátló ablak kerül kialakításra.

Az új akadálymentes rámpa a déli oldalon található szomszédos épülettől másfél méterre kerülne elhelyezésre, a koncepció terven látható módon.

Ugyanezen épületrésznél egy lépcső is készülne oly módon, hogy a rámpa felső pihenő része és a lépcső pihenőjénél kerülne elhelyezésre az új bejárati tűzgátló ajtó.

Az akadálymentes rámpa északi oldalán kerülne kialakításra a kerékpár tároló.

A belső udvarban új akadálymentes parkoló és új zöldfelület kerülne kiépítésre.

Az épület födémszerkezete hőszigetelést kapna az aktuális energetikai szabályoknak megfelelően.

A tetőszerkezet nyeregtetős betoldása megszüntetésre kerülne, helyette féltetős kialakítás kerül. Ennek oka, hogy megfelelő számú napelem kerüljön elhelyezésre. Ennek kialakítása érdekében a fedélszék megerősítésre kerül.

Az épület homlokzatai utólagos homlokzati és lábazati hőszigetelést kapnak.

A pincefalakon keresztül felszivárgó nedvességet vízszintes vízzárral látjuk el.

Az épület teljes terjedelme alatt pince található föld padlóval. A pinceteret hasznosítás céljából egy kisebb részt nevesítve keresztszárny déli épületrész alatti terület úgy kerülne kialakításra, hogy az irattárolásra alkalmas legyen.

Az utcafront déli részén a parkolók elbontásra kerülnek. Itt zöld felület kerül kialakításra. Az épület gépkocsi bejárója korszerűsítésre kerül.

Az épület északi homlokzati részénél teljes hosszban gyalogos forgalom számára kialakított beton közlekedőút található. Ez jelen állapotában nem megfelelő. Az itt összegyűlt felületi, illetve a tetősíkról levezetésre kerülő csapadékvizet, az épülettől elvezetésre kerül zárt rendszerben a csatlakozó utca felé.

A fenti kivitelezési munka becsült költsége bruttó 285 M Ft.

**Eszközök beszerzése:**

A házi orvosok megkeresésre kerültek azzal, hogy eszközök beszerzésére is lehetőség nyílhat - a működési engedélyben és a NEAK finanszírozási szerződésben foglalt tevékenységek végzéséhez szükséges minőségi definitív ellátás biztosításához elengedhetetlen műszer, gép, informatikai és egyéb eszköz beszerzése – mobil eszközök preferálása mellett (az egészségügyi szolgáltatások nyújtásához szükséges szakmai minimumfeltételekről szóló 60/2003. (X.20.) ESzCsM rendelet (háziorvosi, házi gyermekorvosi ellátás, fogorvosi alapellátás és iskola-fogorvosi ellátás esetén): pl.: laptop, hordozható defibrillátor, hordozható EKG.

**Egyéb kapcsolódó eszközök, berendezés, bútorzat**, amelyek a váróterem, a rendelő, a tanácsadó és a szociális helyiségek (pl.: teakonyha, pihenő) komfortosítását szolgálják, továbbá a levegő fertőtlenítésére alkalmas légtisztító berendezések, árnyékolástechnika beszerzése, klímaberendezés is támogatható.

Az alapellátás keretében végzendő/végezhető (népegészségügyi) **szűrővizsgálatok** (pl.: látásvizsgálat, mozgásszervi vizsgálat, rizikóállapot szűrése, szájüregi vizsgálat) **elvégzését támogató eszközök beszerzése.**

**Szemléltető, demonstrációs eszközök** (pl.: egészséges életmódra nevelést, betegoktatást segítő szemléltető, demonstrációs eszközök) beszerzése.

**Telekommunikációt, telemedicinát támogató IT fejlesztés**:

- kiemelten a védőnői és a háziorvosi munkát segítő informatikai eszközök (hardver és operációs rendszerek) beszerzése (mobil és asztali informatikai eszközök, pl.: laptop, tablet, okos telefon, asztali számítógép);

- széles sávú internet elérést biztosító feltételek megteremtése;

- irodatechnikai eszközök beszerzése.

A támogatásból létrehozott informatikai rendszernek alkalmasnak kell lennie az intézményközi (azonos, valamint különböző ellátási szintű egészségügyi szolgálatok közötti) informatikai integrációra, olyan módon, hogy a régióban már megvalósult/megvalósuló intézményközi információs rendszerhez való csatlakozásra alkalmas legyen. (IT specifikáció figyelembe vétele javasolt!)

A beérkezett eszköz igény azok beszerzésének becsült költsége bruttó 26 M Ft.

Általány költségek, tartalékkeret, műszaki dokumentáció költségei 70 M Ft.

A projekt becsült összköltsége bruttó 473 M Ft.

Javasoljuk, hogy Kossuth u. 49. és Kossuth u. 54. szám alatti ingatlanokat érintő TOP-Plusz-3.3.2-21 feltételek szerinti helyi egészségügyi és szociális infrastruktúra fejlesztése érdekében 473 M Ft összegű pályázati forrás biztosítására kerüljön megkeresésre a Tolna Vármegyei Önkormányzat.

***H a t á r o z a t i j a v a s l a t :***

**helyi egészségügyi ellátást biztosító épületek pályázati forrásból történő fejlesztéséhez forrás biztosítására**

Bátaszék Város Önkormányzata Képviselő-testülete,

1. a Kossuth u. 49. és Kossuth u. 54. szám alatti ingatlanokat érintő TOP-Plusz-3.3.2-21 feltételek szerinti helyi egészségügyi és szociális infrastruktúra fejlesztése érdekében kezdeményezi, hogy 473 M Ft összegű pályázati forrás kerüljön biztosítására,
2. felhatalmazza a város polgármesterét a Tolna Vármegyei Önkormányzattal történő egyeztetések lefolytatására.

*Határidő:* 2023. szeptember 30.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül*: Tolna Vármegyei Önkormányzat

Bátaszéki KÖH városüz. iroda

Bátaszéki KÖH pénzügyi iroda

irattár